**Veileder til forslag kvalifikasjonskrav og tildelingskriterier**

1. **Kvalifikasjonskrav**

Kvalifikasjonskrav er definert i forskrift om offentlige anskaffelser (FOA) § 8-4 og § 17-4. Bestemmelsene har noe forskjellig ordlyd. Vi tar her utgangspunkt i FOA § 17-4:

”(1)Oppdragsgiver kan stille minimumskrav til leverandøren, herunder til deres tekniske kvalifikasjoner og finansielle og økonomiske stilling. Vurderingen av leverandørens tekniske kvalifikasjoner skal særlig baseres på kriterier som faglig kompetanse, effektivitet, erfaring og pålitelighet.

(2) Kravene skal sikre at leverandøren er egnet til å kunne oppfylle kontraktsforpliktelsene og skal stå i forhold til den ytelse som skal leveres.

(3)Kravene skal ikke diskriminere leverandørene på grunnlag av nasjonal eller lokal tilhørighet. ”

Kvalifikasjonskravene skal sikre at leverandørene er egnet til å oppfylle kontrakten.

Kvalifikasjonskravene knytter seg altså til *leverandørens* forhold og dennes *evne* til å gjennomføre kontrakten. Dette er f eks forhold som knytter seg til firmaets størrelse/antall ansatte, erfaring, faglig og teknisk kompetanse, økonomi til å håndtere kontrakten osv. Kvalifikasjonskravene er minimumskrav og leverandører som ikke tilfredsstiller kravene får ikke delta i konkurransen. Utover dette graderes ikke leverandørens oppfyllelse av kvalifikasjonskravene: de er enten oppfylt eller ikke.

Kvalifikasjonskravene skal stå i forhold til ytelsen som skal leveres - de bør derfor ikke være for strenge uten at kontrakten/ytelsen krever det. Dette kan begrense konkurransen unødig. Her har Oppdragsgiver et skjønn – han eller hun er nærmest til å vurdere om kvalifikasjonskravene er hensiktsmessige.

For anskaffelser over EØS-terskelverdiene er forskriften uttømmende med hensyn til hva slags bevis/dokumentasjon som kan kreves for at kvalifikasjonskravene er oppfylt. Grunnen til dette er at det skal sikres likebehandling mellom leverandørene uavhengig av hvilke land (i EØS/EU)leverandørene kommer fra. I utarbeidelsen av de anbefalte kvalifikasjonskravene har vi hatt som utgangspunkt at kravene og dokumentasjonen skal være i henhold til forskriftens del III, altså over EØS-terskelverdier. Ved anskaffelser under terskelverdien har man adgang til å etterspørre annen type dokumentasjon.

1. **Kommentarer til de foreslåtte kvalifikasjonskravene**

Økonomisk og finansiell stilling

I forhold til leverandørens økonomiske stilling kan man vurdere strengere og mer konkrete krav til leverandørens økonomi. Kontraktens størrelse og varighet vil være relevant i denne vurderingen.

Hensynet og formålet er at leverandøren har så god økonomi at denne kan håndtere kontrakten uten at oppfyllelsen uteblir eller blir mangelfull som følge av leverandørens økonomiske stilling. Selv om kontrakten ofte vil ha bestemmelser om sikkerhetsstillelse og mislighold, så er det sentralt å kunne utelukke leverandører som har for dårlig eller usikker økonomi.

Følgende nøkkeltall kan være relevant å se på og eventuelt oppgi som krav.

1. Likviditetsgrad 1 = Omløpsmidler / kortsiktig gjeld. Den bør være minst 1,3 (mer folkelig sagt: man skal ha penger nok til å betale sine forpliktelser )
2. Tapsbuffer = Egenkapital / Omsetning dvs. driftsinntekter. Her er det vanlig å kreve 10% buffer.

Tekniske og faglige kvalifikasjoner

Hva gjelder ordningen med sentral godkjenning så er dette en frivillig ordning og Oppdragsgiver kan ikke kreve at leverandøren er tilknyttet denne ordningen. Lokal godkjenning gis av kommunen for det enkelte prosjekt. Leverandøren må dokumentere at han er kvalifisert til å få slik godkjennelse. Eksempel på dokumentasjon er at leverandøren tidligere har fått dette. Husk å oppgi tilaksklasse og type arbeider.

Se Forskrift om byggesak (byggesaksforskriften), som trådte i kraft 01.07.2010.

[http://www.lovdata.no/cgi-wift/wiftldles?doc=/app/gratis/www/docroot/for/sf/kr/kr-20100326-0488.html&emne=byggesaksforskrift\*&](http://www.lovdata.no/cgi-wift/wiftldles?doc=/app/gratis/www/docroot/for/sf/kr/kr-20100326-0488.html&emne=byggesaksforskrift*&)

Kapasitet/gjennomføringsevne

En redegjørelse for utstyrspark er ikke nødvendigvis så relevant i alminnelig landentrepriser, men kan være relevant i VA-entrepriser ol. Vi tok det derfor med i vårt forslag.

Et annet forhold som kan være relevant å vurdere, både i entreprise- og prosjekteringskontrakter, er øvrige oppdrag leverandøren har og hvordan dette belaster firmaet. Det er imidlertid usikkert om det er tillatt å kreve slik dokumentasjon for anskaffelser over EØS-terskelverdier. Under terskelverdiene bør det være greit å be om dette.

Kvalitetssystem

For mindre entrepriser/oppdrag hvor mindre entreprenørfirmaer vil ønske å delta bør man vurdere å bare etterspørre internkontrollsystem (som det er lovpålagt å ha). Vurder hva som er nødvendig for gjennomføring av kontrakten.

1. **Tildelingskriterier (kriterier for valg av tilbud)**

Med tildelingskriterier menes de forhold som vektlegges når oppdragsgiver skal tildele kontrakten.

Hvordan kontrakt skal tildeles og eksempler på tildelingskriterier er angitt i FOA § 22-2:

Oppdragsgiver kan velge mellom to fremgangsmåter ved tildeling av kontrakten:

1. Kontrakten kan tildeles det tilbud som er det økonomisk mest fordelaktige
2. Kontrakten kan tildeles det tilbudet som har den laveste prisen

I begrepet ”*økonomisk mest fordelaktige*” ligger det at oppdragsgiver kan vektlegge andre forhold i tillegg til pris. *Eksempler* er angitt i FOA § 22-2- det kan benyttes andre kriterier enn de som er angitt i bestemmelsen. Det som er sentralt å huske på når man skal utforme og anvende tildelingskriterier er at kriteriene skal knytte seg til kontraktsgjenstanden/ytelsen: Kriteriet skal være egnet til å identifisere det økonomisk mest fordelaktige tilbudet. Kriteriet bør derfor kunne fange opp en merverdi utover det vi allerede har definert som minimumskrav i kravspesifikasjonen og konkurransegrunnlag.

Når kontrakten tildeles det tilbudet som har lavest pris er det kun pris som skal vurderes.

1. **Nærmere om forholdet mellom kvalifikasjonskrav og tildelingskriterier(særlig i forhold til prosjekteringskontrakter)**

I utgangspunktet skal vurdering av kvalifikasjonskrav og tildelingskriterier gjøres som to separate vurderinger. Først vurderer man om tilbyderen er kvalifisert til å delta i konkurransen(forhold ved leverandøren). Blant de kvalifiserte leverandører vurderer man hvilket tilbud som er det økonomisk mest fordelaktig (forhold ved tilbudet) eller har lavest pris.

Vurderingene henger imidlertid sammen og spørsmålet man som oppdragsgiver fort stiller seg er – kan leverandørforhold, som f eks kompetanse og erfaring vektlegges i tildelingsvurderingen?

I enkle varekontrakter/hyllevarer og detaljprosjekterte entreprisekontrakter er svaret, nesten uten unntak, nei. Her har oppdragsgiver definert kvaliteten på ytelsen i kravspesifikasjonen, og kompetanse og erfaring hos leverandøren kan vanskelig gi noe merverdi, forutsatt at kvalifikasjonskravene har et riktig nivå. Dette er en påstand man kan være enig eller uenig i, men praksis fra EU-domstolen og KOFA (klagenemnda for offentlige anskaffelser) viser en dreining i den retning.

Hva med rådgivnings- og konsulentytelser eller totalentrepriser? Er ikke da erfaring og kompetanse hos de tilbudte ressurser nettopp avgjørende for kvaliteten på resultatet? I prosjekteringskontrakter, ytelser som typisk innebærer en innsatsforpliktelser, kan tilbudte personers kompetanse og erfaring være egnet til å identifisere det økonomisk mest fordelaktige tilbudet.

Det er derfor en viss åpning for å tillegge disse forholdene vekt i tildelingsvurderingen. Det må da knyttes til utførende personell og ikke til firmaet som sådant. Under kvalifikasjonskravene vurderer man da generelle forhold ved leverandøren, mens man under tildelingskriteriene ser på mer oppdragsspesifikke forhold ved personellet som skal utføre oppdraget. Det må fremgå klart at det er to forskjellige vurderinger som gjøres under henholdsvis kvalifikasjonskravene og tildelingskriteriene. Dersom tilbudt organisasjon og nøkkelpersonell vurderes under kvalifikasjonskravene, kan ikke dette også vurderes under tildelingskriteriene. Vær oppmerksom på dette ved bruk av våre anbefalte kvalifikasjonskrav og tildelingskriterier.

Nedenfor følger forslag til konkrete kompetansekrav som kan brukes som kvalifikasjonskrav, eller tildelingskriterier i tjeneste/konsulentkontrakter.

1. **Forslag med eksempler prosjekteringskontrakter**

Nedenfor følger noen konkrete forslag til hva som kan vektlegges i en konkurranse for rådgivnings- og prosjekteringsoppdrag. I eksemplene har vi forsøkt å vise hvordan forslagene kan brukes som henholdsvis kvalifikasjonskrav og tildelingskriterium.

Plukkliste

* *å lede byggeprosjekter med total- eller hovedsvar for kvalitet, økonomi og fremdrift(PL)*
* *system og prosess for konseptvalgsutredning*
* *om Regelverk for offentlige anskaffelser og gjennomføring av anskaffelsesprosesser for offentlige oppdragsgivere.*
* *Moderne skoler/barnehager (Baseskole og -barnehage, åpne planløsninger, oppveksttun)*
* *Sykehjem og spesielle sykehjemsløsninger*
* *Bygninger med antikvarisk verdi, herav spesielt erfaring fra restaureringsprosjekter.*
* *bruk av andre energikilder enn olje/fossile brensler og andre energibærere enn elektrisitet*
* *bruk av resirkulerte materialer eller fra rehabiliteringsprosjekter med ombruk av materialer*
* *å stille krav til avfallshåndtering i byggefasen og konstruksjonsløsninger som gir minst mulig avfall i byggeprosessen.*
* *Valg av materialer som inneholder minst mulig helse- eller miljøbelastende stoffer*

**Eksempel 1: Strenge kvalifikasjonskrav. Kompetanse og erfaring er ikke tildelingskriterium.**

|  |  |
| --- | --- |
| **Kvalifikasjonskrav** | **Dokumentasjon** |
| **Tekniske og faglige kvalifikasjoner** |  |
| - Leverandøren skal ha kompetanse og erfaring innen prosjektering og ha utført oppdrag av samme art, kompleksitet/vansklighetsgrad og omfang/størrelse.   * - Tilbudt personell skal erfaring fra * *Prosjektering av moderne skoler/barnehager (Baseskole og -barnehage, åpne planløsninger, oppveksttun);* * *Bygninger med antikvarisk verdi, herav spesielt erfaring fra restaureringsprosjekter;* * *bruk av andre energikilder enn olje/fossile brensler og andre energibærere enn elektrisitet* | * En liste over de viktigste leveranser og utførte tjenester de siste 3 år, herunder opplysninger om verdi, tidspunkt, samt navnet på den offentlige eller private mottaker. For ytelser til offentlige oppdragsgivere, skal det dokumenteres ved attester utstedt eller bekreftet av vedkommende myndighet. Dersom det gjelder ytelser til private, skal attestene utstedes eller bekreftes av denne. I mangel av dette kan en erklæring fra leverandøren godtas. * Opplysninger om utdanning og faglige kvalifikasjoner hos leverandøren og foretakets administrative ledelse/for de personer som har ansvaret for å utføre tjenesten (kompetansematrise). Herunder skal oppgis: * Organisasjonsplan for oppdraget som viser tilbudt personell i de ulike nøkkelposisjonene, herunder: prosjekteringsgruppeleder og disiplinledere * CV for tilbudt nøkkelpersonell i organisasjonsplanen. Av CV skal det fremgå erfaring, utdannelse, relevante referanseoppdrag og hvilken rolle vedkommende har hatt i disse oppdragene. |

*Alt 1*

Tildelingen skjer på basis av hvilket tilbud som er det økonomisk mest fordelaktige.

Følgende tildelingskriterier vil bli lagt til grunn ved valg av tilbud:

|  |  |  |
| --- | --- | --- |
| **Tildelingskriterium** | **Vekt** | **Dokumentasjon** |
| **Pris** | **%** |  |
| * Tilbudssum/totalpris * Timepriser * Påslag * Priser på oppdragsgivers opsjoner |  | - Utfylt tilbudsskjema med opplysninger om totalpris, timesatser (I dette prosjektet brukes xxx timer for evaluering), påslagsfaktorer og opsjoner. |
| **Kvalitet** | % |  |
| Ferdigstillelse |  | Tilbudt sluttfrist |

*eller*

*Alt 2*

Tildeling skjer ut fra hvilket tilbud som har lavest pris:

|  |  |
| --- | --- |
| **Pris** | **Dokumentasjon** |
| * Tilbudssum/totalpris * Timepriser * Påslag * Priser på oppdragsgivers opsjoner | - Utfylt tilbudsskjema med opplysninger om totalpris, timesatser (I dette prosjektet brukes xxx timer for evaluering), påslagsfaktorer og opsjoner. |

**Eksempel 2: Tilbudt personells kompetanse og erfaring tillegges vekt under tildelingskriteriene**

|  |  |
| --- | --- |
| **Kvalifikasjonskrav** | **Dokumentasjon** |
| Tekniske og faglige kvalifikasjoner |  |
| - Leverandøren skal ha kompetanse og erfaring innen prosjektering og ha utført oppdrag av samme art, kompleksitet/vansklighetsgrad og omfang/størrelse. | * En liste over de viktigste leveranser og utførte tjenester de siste 3 år, herunder opplysninger om verdi, tidspunkt, samt navnet på den offentlige eller private mottaker. For ytelser til offentlige oppdragsgivere, skal det dokumenteres ved attester utstedt eller bekreftet av vedkommende myndighet. Dersom det gjelder ytelser til private, skal attestene utstedes eller bekreftes av denne. I mangel av dette kan en erklæring fra leverandøren godtas. * Opplysninger om utdanning og faglige kvalifikasjoner hos leverandøren og foretakets administrative ledelse (kompetansematrise). |

Tildelingen skjer på basis av hvilket tilbud som er det økonomisk mest fordelaktige.

Følgende tildelingskriterier vil bli lagt til grunn ved valg av tilbud:

|  |  |  |
| --- | --- | --- |
| **Tildelingskriterium** | **Vekt** | **Dokumentasjon** |
| **Pris** | **%** |  |
| * Tilbudssum/totalpris * Timepriser * Påslag * Priser på oppdragsgivers opsjoner |  | - Utfylt tilbudsskjema med opplysninger om totalpris, timesatser (I dette prosjektet brukes xxx timer for evaluering), påslagsfaktorer og opsjoner. |
| **Kvalitet** | % |  |
| *-* Tilbudt personells kompetanse innen og erfaring fra  - *Prosjektering av moderne skoler/barnehager (Baseskole og -barnehage, åpne planløsninger, oppveksttun)*   * *Bygninger med antikvarisk verdi, herav spesielt erfaring fra restaureringsprosjekter.* * *bruk av andre energikilder enn olje/fossile brensler og andre energibærere enn elektrisitet* |  | - CV for sentrale medarbeidere i prosjektet, herunder oppdragsleder, arkitekt, prosjekteringsleder og ansvarlige for alle fagdisipliner. CV-en skal inneholde opplysninger om utdannelse og tidligere utførte oppdrag (byggherre, størrelse, verdi og type/art og medarbeiderens rolle i prosjektet). |

1. **Kommentarer til de foreslåtte tildelingskriterier entreprisekontrakter**

Hva gjelder pris og leveringstid/fremdrift så mener vi disse kriteriene passer til de fleste typer entrepriser. De kriterier som knytter seg til kvalitet og til dels også LCC? passer nok bedre for totalentrepriser (TE) der kun funksjoner er definert, men ikke en detaljprosjektert kvalitet. Det samme gjelder tilbudt personells kompetanse og erfaring jf også punkt 4.

1. **Mer om teamet - litteratur**

Ovenfor har vi forsøkt å beskrive et vanskelig tema på en enkel måte og med noen praktiske tips. Med forenklinger mister man nyanser. Samtidig kan temaet kanskje fremstå som vel teoretisk. Det sentrale er at det beste tilbudet vinner. Riktige kvalifikasjonskrav og tildelingskriterier skal bidra til dette.

Hvis du vil vite mer om kvalifikasjonskrav og tildelingskriterier kan du f eks leser mer i:

- Veileder til reglene om offentlige anskaffelser (Fornyings- og adminstrasjonsdepartementet). Veilederen er gratis og kan bestilles på [publikasjonsbestilling@dss.dep.no](mailto:publikasjonsbestilling@dss.dep.no)

- Tildeling av offentlige kontrakter (Kristian Dahle Trygstad, Gyldendal 2006)

- KOFA-praksis

Lykke til!